PATVIRTINTA

Klaipėdos „Vėtrungės“ gimnazijos direktoriaus 2019 m. kovo 29 d. įsakymu Nr. V- 46

(Klaipėdos „Vėtrungės“ gimnazijos direktoriaus 2021 m. kovo 22 d. įsakymu Nr. V-25 redakcija)

**PRIIMAMŲ MOKINIŲ MOTYVACIJOS VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Priimamų mokinių motyvacijos vertinimo tvarkos aprašas (toliau – Aprašas) apibrėžia faktorius, kurie lemia gimnazijos ugdymo turinio kryptis, kriterijus, padedančius įvertinti mokinių pastangas, motyvus, poreikius ar asmenines savybes, ir nustato motyvacijos vertinimo eigą ir formas, vertintojų kompetenciją, nurodo vertinimo rezultatų paskelbimo ir jų apskundimo būdus bei terminus.
2. Aprašas parengtas, vadovaujantis Priėmimo į Klaipėdos miesto savivaldybės bendrojo ugdymo mokyklas tvarkos aprašu, patvirtintu Klaipėdos miesto savivaldybės tarybos 2016 m. gruodžio 22 d. sprendimu Nr. T2-296.
3. Klaipėdos „Vėtrungės“ gimnazijoje (toliau – gimnazija) formuojamos pavienės netradicinio ugdymo klasės, įgyvendinančios Ekologijos ir aplinkos technologijų ugdymo sampratos, patvirtintos Lietuvos Respublikos švietimo ir mokslo ministro 2015 m. balandžio 23 d. įsakymu Nr. V-379, elementus (toliau – netradicinio ugdymo klasės).

**II SKYRIUS**

**NETRADICINIS UGDYMAS**

1. Gimnazija, integruodama netradicinio ugdymo turinį į bendrąjį ugdymą, siekia sudaryti sąlygas mokiniams stiprinti ekologijos ir aplinkos technologijų sričių įgūdžius bei žinias, kelti jų mokymosi motyvaciją, teikti pagalbą mokiniams, siekiantiems bendrojo išsilavinimo.
2. Netradicinis ugdymas netradicinio ugdymo klasėse organizuojamas per lietuvių kalbos ir literatūros, matematikos, biologijos, chemijos, fizikos, geografijos, užsienio kalbų, istorijos dalykų pamokas, jų modulius, pasirenkamuosius dalykus ir neformaliojo švietimo užsiėmimus.
3. Netradicinio ugdymo klasėse į ugdymo procesą papildomai integruojamos sveikos gyvensenos, aplinkotyros, ekologijos, informacinių technologijų taikomosios bei statistinės programos. Gimnazijos informacinių technologijų centre, biochemijos laboratorijoje bei kitose erdvėse sudarytos sąlygos vykdyti gamtamokslinius tyrimus, organizuojamas projektinis bendradarbiavimas su kitomis ekologijos ir aplinkos technologijų srities švietimo bei mokslo institucijomis.
4. Mokiniai, baigę pagrindinio ugdymo programos II dalį ir vidurinio ugdymo programą su ekologijos ir aplinkos technologijų ugdymo sampratos elementais, įgis papildomų žinių bei įgūdžių, leidžiančių jiems rašyti gamtos mokslų brandos darbus bei rinktis atitinkamos krypties studijas aukštosiose mokyklose.

**III SKYRIUS**

**MOTYVACIJOS VERTINIMO EIGA IR FORMOS**

1. Mokiniai, pageidaujantys mokytis gimnazijos netradicinio ugdymo klasėse (toliau – pretendentai), priimami Klaipėdos miesto savivaldybės tarybos nustatyta tvarka. Jeigu prašymų mokytis į šias klases pateikiama daugiau nei mokymosi vietų, gimnazija atlieka priimamų mokinių motyvacijos vertinimą (toliau – motyvacijos vertinimas). Motyvacijos vertinimas vykdomas kontaktiniu būdu gimnazijoje arba elektroniniu nuotoliniu būdu iš mokinio namų (esant epidemiologinei situacijai), kurio metu įvertinami mokinių taikomieji, patirtiniai, analitiniai, tiriamieji, organizaciniai ekologijos ir aplinkos technologijų sričių gebėjimai bei žinios. Be to, išskirtinis dėmesys kreipiamas į pretendentų pasirinkimo mokytis netradicinio ugdymo klasėje motyvus.
2. Motyvacijos vertinimo terminus nustato Klaipėdos miesto savivaldybės administracijos Ugdymo ir kultūros departamento Švietimo skyriaus vedėjas įsakymu. Apie tai paskelbiama gimnazijos interneto svetainėje ([www.vetrungesgimnazija.lt](http://www.vetrungesgimnazija.lt)) ne vėliau kaip likus 15 kalendorinių dienų iki motyvacijos vertinimo vykdymo.
3. Jei motyvacinis vertinimas atliekamas elektroniniu nuotoliniu būdu, mokiniui nusiunčiami prisijungimo duomenys (prisijungimo adresas, vardas ir slaptažodis), kad nustatytu laiku pradėtų jungtis prie užduočių atlikimo sistemos, perskaitytų nurodymus ir pasirengtų atlikti užduotis vykdymo instrukcijoje nurodytu laiku. Prie kompiuterio esantiems vykdytojams mokinys turi būti matomas ir girdimas.
4. Motyvacijos vertinimo trukmė – 1 valanda.
5. Motyvacijos vertinimo metu mokinių pastangos, motyvai, turima kompetencija įvertinami taškais:
   1. einamųjų mokslo metų turimų I pusmečio (2 trimestro) lietuvių kalbos ir literatūros, matematikos, biologijos, chemijos, fizikos, geografijos, anglų kalbos, informacinių technologijų dalykų įvertinimų vidurkis 9–10 pretendentui suteikia 3 taškus, įvertinimų vidurkis 7–8 – 2 taškus;
   2. tarptautinių ir respublikinių gamtamokslinių (fizikos, chemijos, biologijos) geografijos ir ekologijos konkursų, olimpiadų prizininkams (I–III vietos) už laimėjimus papildomai skiriami 3 taškai, miesto olimpiadų, konkursų prizininkams – 2 taškai;
   3. gimnazijoje atliekamo testo (raštu) maksimalus įvertinimas sudaro 40 taškų. Testo užduotys rengiamos, atsižvelgiant į aukštesniojo lygmens 7–8 klasių biologijos, fizikos, chemijos ir geografijos dalykų kursą. Kiekvieno dalyko sričiai skiriama po 10 taškų;
   4. bendrą motyvacijos vertinimo taškų sumą sudaro: taškai, surinkti už testą, už einamųjų mokslo metų turimų I pusmečio (2 trimestro) įvertinimų vidurkį ir už olimpiadų, konkursų rezultatus.
6. Surinktų taškų suma konvertuojama į dešimties balų sistemą:

|  |  |
| --- | --- |
| Taškų suma | Balas |
| 45 – 41 | 10 |
| 40 – 35 | 9 |
| 34 – 30 | 8 |
| 29 – 25 | 7 |
| 24 – 20 | 6 |
| 19 – 15 | 5 |
| 14 – 10 | 4 |
| 9 – 5 | 3 |
| 4 – 1 | 2 |
| 0 | 0 ir nedalyvauta vertinime |

**IV SKYRIUS**

**MOTYVACIJOS VERTINIMO VYKDYMAS**

1. Pretendentai į gimnazijos raštinę arba gimnazijos elektroniniu paštu ne vėliau kaip 1 darbo dieną iki motyvacijos vertinimo vykdymo turi pateikti:
   1. dokumentus apie turimus I pusmečio (2 trimestro) mokymosi pasiekimus (išrašas iš elektroninio dienyno, patvirtintas mokyklos raštinės anspaudu arba registruota mokyklos pažyma);
   2. olimpiadų, konkursų diplomų, pažymėjimų ir pan. kopijas (paskutiniųjų vienerių metų).
2. Motyvacijos vertinimą organizuoja ir vykdo bei testo (raštu) užduotis rengia ir vertina gimnazijos direktoriaus įsakymu sudaryta vykdymo ir vertinimo komisija.
3. Vykdymo ir vertinimo komisijos nariais skiriami biologijos, chemijos, fizikos, geografijos ar kitų dalykų mokytojai, nesusieti privačiais interesais su motyvacijos vertinime dalyvaujančiais pretendentais.
4. Vykdymo ir vertinimo komisijai vadovauja direktoriaus pavaduotojas ugdymui.
5. Pasibaigus motyvacijos vertinimui, vykdymo ir vertinimo komisija:
   1. įvertina testus (raštu) per 5 kalendorines dienas;
   2. suskaičiuoja taškus už mokymosi pasiekimus, dalyvavimą olimpiadose, konkursuose ir motyvacinį testą;

18.3. sudaro motyvacijos vertinimo protokolo projektą (pretendento vardas, pavardė, gimimo data, surinktų balų pagal vertinamas sritis skaičius), kurį pasirašo komisijos pirmininkas;

18.4. perduoda motyvacijos vertinimo protokolo projektą gimnazijos direktoriui, kuris jį teikia gimnazijos mokinių priėmimo komisijos vertinimui ir tvirtinimui komisijos posėdžio protokoliniu nutarimu.

19. Pretendentai su motyvacijos vertinimo rezultatais informuojami individualiai elektroniniu paštu.

**V SKYRIUS**

**APELIACIJŲ PATEIKIMAS**

1. Apeliacijos dėl motyvacijos vertinimo rezultatų pateikiamos gimnazijos direktoriui per 3 darbo dienas nuo pretendentų informavimo apie motyvacijos vertinimo rezultatus pradžios.
2. Apeliacijas nagrinėja ir apeliantų pakartotinį vertinimą pagal poreikį organizuoja gimnazijos direktorius.
3. Apeliacijos nagrinėjamos 3–5 darbo dienas, bet ne ilgiau kaip 3 darbo dienos iki pagrindinio priėmimo vykdymo savivaldybės informacinės sistemos pagrindu.
4. Apie apeliacijos nagrinėjimo rezultatus apeliantus informuoja gimnazijos direktorius.

**VI SKYRIUS**

**BAIGIAMOSIOS NUOSTATOS**

1. Pasibaigus apeliacijų teikimo ir nagrinėjimo terminui, bet ne vėliau kaip 2 dienos iki pagrindinio priėmimo vykdymo savivaldybės informacinės sistemos pagrindu, gimnazijos direktorius organizuoja kiekvieno pretendento surinktų balų už motyvacijos vertinimą suvedimą į savivaldybės priėmimo informacinę sistemą.
2. Aprašo įgyvendinimo kontrolę vykdo gimnazijos direktorius.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

SUDERINTA

Klaipėdos miesto savivaldybės administracijos

Švietimo skyriaus vedėjo

2021 m. kovo 22 d. Nr. ŠV1-72